Broj: 711-I-657-P-65/18-06-11

Zagreb, 4. svibnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja o mogućem sukobu interesa dužnosnika Slavka Došena, općinskog načelnika Općine Zrinski Topolovac do 7. lipnja 2017.g.**,na 9. sjednici, održanoj dana 4. svibnja 2018.g. donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Slavka Došena, općinskog načelnika Općine Zrinski Topolovac do 7. lipnja 2017.g., zbog moguće povrede članka 20. stavka 1. ZSSI-a, koja proizlazi iz stupanja navedenog dužnosnika u radni odnos u trgovačkom društvu LOGIČKA MATRICA d.o.o., prije proteka roka od jedne godine nakon prestanka obnašanja dužnosti, a koje trgovačko društvo je za vrijeme obnašanja mandata dužnosnika bilo u poslovnom odnosu s Općinom Zrinski Topolovac.**
2. **Poziva se dužnosnik Slavko Došen da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a. Stoga je Slavko Došen, povodom obnašanja dužnosti općinskog načelnika Općine Zrinski Topolovac do 7. lipnja 2017.g., obvezan postupati sukladno odredbama ZSSI-a. Uvidom u Registar dužnosnika i izvješće o imovinskom stanju kojeg je dužnosnik podnio povodom prestanka obnašanja dužnosti općinskog načelnika Općine Zrinski Topolovac, utvrđeno je kako je dužnosnik navedenu dužnost obnašao profesionalno, do 7. lipnja 2017.g.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je 23. veljače 2018.g. zaprimilo novinarski upit u kojem se navodi kako raspolažu saznanjima da je bivši općinski načelnik Općine Zrinski Topolovac, Slavko Došen, nakon mandata koji je istekao prošle godine u lipnju zaposlen je u trgovačkom društvu LOGIČKA MATRICA d.o.o. S navedenim trgovačkim društvom Općina Zrinski Topolovac odradila je nekoliko poslova u vrijeme kada je Slavko Došen bio općinski načelnik, a radilo se o projektima vezanima uz mjeru 7.4.1.

Člankom 20. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kada u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Poslovni odnos u smislu ZSSI-a definiran je člankom 4. stavkom 3. ZSSI-a te se odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Povjerenstvo je povodom zaprimljenog upita, radi stjecanja vlastitih saznanja o mogućem sukobu interesa dužnosnika Slavka Došena, od nadležnih tijela zatražilo potrebne podatke i dokumentaciju.

Na zahtjev Povjerenstva, Hrvatski zavod za mirovinsko osiguranje je 9. ožujka 2018.g. dostavilo podatke o zaposlenjima Slavka Došena, evidentirane u bazi podataka HZMO-a. Iz dopisa, klasa: 140-01/18-35/57 od 5. ožujka 2018.g., razvidno je da je dužnosnik Slavko Došen u razdoblju od 1. srpnja 2013.g. do 7. prosinca 2017.g. bio osiguran kod poslodavca Općina Zrinski Topolovac te da je od 1. siječnja 2018.g. osiguran kod poslodavca - trgovačko društvo LOGIČKA MATRICA d.o.o.

Na traženje Povjerenstva, Općina Zrinski Topolovac (dalje: Općina) je 20. ožujka 2018.g. dostavila očitovanje o eventualnim poslovnim odnosima Općine i trgovačkog društva LOGIČKA MATRICA d.o.o. Iz dopisa, Klasa: 022-01/18-01/01 od 15. ožujka 2018.g., utvrđeno je kako je 22. siječnja 2014.g. Općina sklopila poslovni odnos s trgovačkim društvom LOGIČKA MATRICA d.o.o., koji se sastojao u izradi Strategije razvoja Općine od 2014.g. – 2020.g. LOGIČKA MATRICA d.o.o. je potom, 9. veljače 2015.g. i 15. veljače 2015.g., stupila u poslovne odnose s Općinom za izradu dva prijavna obrasca za natječaj Ministarstva regionalnog razvoja i fondova EU, koje je objavilo Poziv za iskaz interesa za sufinanciranje projekata u 2015.g.

Izradu prijavnih obrazaca trgovačko društvo LOGIČKA MATRICA d.o.o. je, na temelju ugovora od 22. travnja 2016.g., izrađivala i za natječaj Ministarstva regionalnog razvoja i fondova EU u vezi Poziva za iskaz interesa za sufinanciranje projekata u 2016.g.

Dana 16. veljače 2017.g. Općina je stupila u poslovni odnos s društvom LOGIČKA MATRICA d.o.o., u vezi pisanja projektnih prijava za natječaj za Program održivog razvoja lokalne zajednice u 2017.g., a 11. travnja 2017.g. u poslovni odnos u vezi pripreme dokumentacije za natječaj i prijavu projekata na temelju natječaja za provedbu mjere 7.4. „Ulaganje u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vijeme i kulturne aktivnosti te povezanu infrastrukturu“ – provedba tipa operacije 7.4.1.

Uvidom u Registar dužnosnika utvrđeno je da je Slavko Došen obnašao dužnost općinskog načelnika Općine Zrinski Topolovac od 7. lipnja 2013.g. do 7. lipnja 2017.g.

Obzirom da iz prikupljenih podataka i dokumentacije proizlazi kako su u razdoblju u kojem je dužnosnik Slavko Došen obnašao dužnost općinskog načelnika Općine Zrinski Topolovac postojali poslovni odnosi između navedene Općine i trgovačkog društva LOGIČKA MATRICA d.o.o., kao i da je dužnosnik Slavko Došen unutar roka od godine dana od prestanka obnašanja dužnosti općinskog načelnika stupio u radni odnos u navedenom trgovačkom društvu, Povjerenstvo je odlučilo pokrenuti predmetni postupak.

U postupku pred Povjerenstvom potrebno je utvrditi je li gore navedenim postupanjem došlo do povrede članka 20. stavka 1. ZSSI-a, kao i je li u obnašanju javne dužnosti eventualno došlo do povrede neke druge odredbe ZSSI-a.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1.Dužnosnik Slavko Došen, osobnom dostavom

2.Objava na internetskoj stranici Povjerenstva

3.Pismohrana